Ćelije (Lajkovac)

**Ćelije** je naselje u opštini Lajkovac u Kolubarskom okrugu. Prema popisu iz 2002. bilo je 824 stanovnika (prema popisu iz 1991. bilo je 774 stanovnika).

## Geografija

Naselje se nalazi na 110-180 metara nadmorske visine na dodiru šumadijskog pobrđa i desnih aluvijalnih ravni Kolubare i njene pritoke Ljig, 3 kilometra istočno od Lajkovca i 65 kilometara južno od Beograda. Kroz selo prolazi pruga Beograd-Bar, kao i Ibarska magistrala, koja dalje vodi ka Jadranskom moru. Kroz selo protiču tri potoka: Kamenica, Bukovac i Lađevac i reke Kolubara i Ljig.

Selo se sastoji iz 13 zaseoka, a to su: Albanija, Vrače Brdo, Mokro Polje, Čovka, Obrenove livade, Poljnu, Perilo, Bukovac, Lađevac, Beli brod, Obradovića kraj, Čuk i Vreline, raspoređenih po kosama.

## Historija
U ugovoru despota Stefana Lazarevića i ugarskog kralja Žigmunda iz 1426. godine, pominje se Castrum Brodare, što odgovara današnjem prelazu preko reke i zaseoku Beli brod. U popisu vlaha Beogradske nahije 1628. godine, spominje se selo Kamenica. Drugi naziv sela je Dragilići, dok današnji naziv sela označava kaluđerske kelije (ćelije) u kojima su se kaluđeri molili u prošlosti. Ćelije kao naselje se prvi put pominje 1811. godine. Za vreme Prvog svetskog rata, na teritoriji ovog sela vodila se Kolubarska bitka. Selo je potpuno stradalo, a brda su bila preorana od granata koja su mesec dana padala po njima. Na Vrače brdu izvan sela je poginuo i Dimitrije Tucović, istaknuti srpski socijalista. Na Vrače Brdu je posle Drugog svetskog rata podignut spomenik njemu u čast. Četvororazredna škola u selu je počela sa radom 1931. godine. Električnu energiju selo dobija 1952. godine, a telefonsku liniju 1978/79. godine.

## Privreda
U selu se nalazi krečana „Dimitrije Tucović“, mlin sa pekarom „Mlin-Pek“, preduzeće za mašinsku obradu motora „Živanović“, stolarsko preduzeće „Enterijer“. Poljoprivreda je veoma razvijena. Njive se nalaze oko reke Kolubare i Ljiga, kao i na padinama Vrače Brda i Čovke. Pašnjaci su u brdima, kao i voćnjaci. Zemljište je najplodnije oko Kolubare zbog nanosa od njenih poplava. Od poljoprivrednih kultura najviše se gaje kukuruz i pšenica, dok se ječam slabije gaji. Od voćnih kultura se gaje: jabuka, kruška i šljiva. Od stoke najviše svinje i krave.

## Kulturne znamenitosti
Manastir Svetog Velikomučenika Georgija, obnovljen je 29. jula 2006. godine. Na temeljima starijeg zdanja, podignuta je mala spomen-kosturnica poginulim vojnicima u Kolubarskoj bici. U starim zapisima je otkriveno da je nakada tu bio manastir. Tokom njegove obnove, u porti manastira, otkriven je grob srpskog velmože iz srednjeg veka. Veruje se da je to grob Grgura Brankovića, sina despota Đurđa Brankovića.

## Demografija
U naselju Ćelije živi 669 punoletnih stanovnika, a prosečna starost stanovništva iznosi 41,3 godina (40,1 kod muškaraca i 42,3 kod žena). U naselju ima 286 domaćinstava, a prosečan broj članova po domaćinstvu je 2,87.

Ovo naselje je velikim delom naseljeno Srbima (prema popisu iz 2002. godine).

## Značajne osobe
* Radovan Beli Marković, književnik, dobitnik nagrade Meša Selimović
 
## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)